Nye faciliteter skal gøre det mere attraktivt at boltre sig i vådområdet Agger Tange. Trådløst internet, cykelværksted og puslerum skal tiltrække flere mennesker til Danmarks første nationalpark, Nationalpark Thy.

For at tiltrække nye besøgende og for at udbrede viden om dyr og natur har Nationalpark Thy sammen med Lokale- og Anlægsfonden planer om at lave et nyt "friluftsknudepunkt", hvor folk kan gå på nettet, skifte ble på deres børn og pumpe cykler i området. Derudover skal der kunne laves mad i et udendørs køkken. Der vil blive opført en bygning, der vil passe ind i området. Ideen bag er både at tiltrække folk til området, men også at formidle viden om dyr og planter til de besøgende. Lokale- og Anlægsfonden støttet projektet med 300.000 kr. og Nationalpark Thy med 1,4 mio. kr. Projektet vil i alt løbe op i 2,9 mio. kr.